Návrh na riešenie úhrady výdavkov v súvislosti s mimoriadnymi udalosťami, ktoré vznikli následkom zosuvov pôdy  na území Slovenskej republiky

Žilinský kraj
	V súvislosti s povodňovou situáciou ešte v roku 2000 a v nadväznosti na povodňovú situáciu v roku 2001 nastala na území Žilinského kraja reaktivizácia svahových deformácií v okresoch Čadca a Žilina, v dôsledku čoho sú ohrozené životy, zdravie a majetok obyvateľov v postihnutých lokalitách obcí Svrčinovec a Kľače a v meste Čadca, miestna časť Bukov. V nadväznosti na tieto skutočnosti vyhlásili orgány samosprávy postihnutých obcí a orgány miestnej štátnej správy postihnutých okresov mimoriadne situácie. Vzhľadom k tomu, že obce vlastnými silami a prostriedkami nie sú schopné zvládnuť následky týchto mimoriadnych udalostí, požiadali o pomoc vládu Slovenskej republiky prostredníctvom orgánov miestnej štátnej správy. Opodstatnenosť týchto požiadaviek bola preverená na niekoľkých pracovných rokovaniach spojených s obhliadkou postihnutých lokalít a je obsiahnutá v odborných správach a.s. INGEO Žilina, ktorá je špecializovaná odborná firma v oblasti inžinierskej geológie, hydrogeológie a životného prostredia. Súčasťou týchto správ sú aj špecifikácie prác a potreba finančných prostriedkov na realizáciu predmetných zosuvov. 

Okres Žilina
Zosuv v obci Kľače
	V dôsledku povodňovej situácie v období 9.-10.3.2000 vznikol v obci Kľače, v skalnom odreze za obecným úradom aktívny zosuv, ktorý ohrozuje spomínaný objekt. Situáciu komplikuje skutočnosť, že nad zosuvom sa nachádza miestny cintorín, ktorý je tiež ohrozený. V marci 2001 došlo k aktivácii zosuvu, v dôsledku čoho Ministerstvo životného prostredia Slovenskej republiky opätovne objednalo u organizácie INGEO a.s. Žilina vypracovanie projektu geologickej úlohy “Inžinierskogeologické pomery okolia obce Kľače – etapa orientačného prieskumu“ a realizáciu tohto projektu. Cieľom geologických prác je overenie inžinierskogeologických pomerov územia s ohľadom na výskyt zosuvov v danom území. 
 Priamo v obci Kľače sú zachované alúviá a riečne terasy. V záujmovom území sa vyskytujú stredné terasy rieky Rajčanka tvorené vrstvou spraší. Práve táto štruktúra podmienená výskytom podzemnej vody je jedným z faktorov vzniku a vývoja svahovej deformácie. Ďalším faktorom sú prirodzené zvetrávacie procesy za spolupôsobenia klimatických a morfologických činiteľov. Najdôležitejším faktorom je však antropogénna činnosť, t.j. podrezanie svahu a vegetačný vplyv na rozrušený puklinový systém súvrstvia, vnikanie povrchových a podzemných vôd do puklinového systému a tým narušenie pevnostných charakteristík geologického prostredia. 

Návrh na riešenie:
Finančné náklady:
•	Odvodňovacie subhorizontálne vrty 2 ks á 60 m, t.j. 120 bm			   420 000 Sk
•	Záchytný rigol s vyústením – 40 m						     75 000 Sk
•	Oporná železobetónová konštrukcia založená na mikropilotách dl. 30 m	   950 000 Sk
•	Zemné kotvy, striekaný betón plocha 30 m x 5 m = 150 m2 			   550 000 Sk
•	Zemné práce (úprava sklonu svahu – 120 m3)					   120 000 Sk
•	Rezerva 5 %								              105 750 Sk
•	Práce geologickej služby								     55 000 Sk
•	Monitoring								              150 000 Sk
•	Projekt									                65 000 Sk
•	DPH 10 %                                                                                                             249 075 Sk 
Sanačné práce celkom                                                                                           2 739 825 Sk 

Požadované finančné prostriedky za okres Žilina spolu:                                  2 739 825 Sk

Okres Čadca	
Obec Svrčinovec, miestna časť Praženková – Zatky
	Na okraji obce Svrčinovec došlo v marci roku 2000 k reaktivizácii zosuvu rozmerov 100 x 180 m. Súčasne v akumulačnej časti zosuvu vznikli deštrukčné trhliny na hospodárskych budovách, boli porušené stĺpy elektrického vedenia, domové studne, oplotenia záhrad a miestna komunikácia. Ďalšou reaktivizáciou celého potenciálneho zosuvu by mohlo dôjsť v období dlhotrvajúcich ďaždových zrážok k prehradeniu údolia a k veľkým hospodárskym škodám. Ministerstvo životného prostredia Slovenskej republiky od roku 1991 vykonáva prostredníctvom firmy INGEO a.s. Žilina v regióne Kysúc orientačný inžinierskogeologický prieskum svahových deformácií. Lokalita Svrčinovec – miestna časť Praženková bola operatívne zaradená do vyššie spomínanej geologickej úlohy z dôvodu nutnosti realizácie okamžitých protihavarijných opatrení zameraných na minimalizovanie stavu ohrozenia. Pri vyhlásení mimoriadnej situácie boli firmou INGEO navrhnuté okamžité protihavarijné opatrenia, ktoré spočívali v zabránení vnikania povrchových vôd do telies zosuvov, ako aj v urýchlenom odvedení vôd z bezodtokových depresií a zamokrených častí zosuvov tak, aby nedošlo k znefunkčneniu existujúcich miestnych zdrojov vody. 
Vznik a aktivizácia zosuvov v regióne Kysúc je podmienená pestrou geologickotektonickou stavbou, hydrogeologickými a klimatickými pomermi a vývojom morfológie terénu v období pleistocénu. Najvýraznejším faktorom pre vznik zosuvov boli nepriaznivé klimatické podmienky s vysokými zrážkovými úhrnmi. Infiltráciou týchto zrážkových vôd bol narušený prirodzený obeh podzemnej vody vo svahu, čím došlo k zvýšeniu vztlakových horizontov podzemných vôd a k narušeniu rovnovážneho stavu s následnou aktivizáciou zosuvu. Urýchlene zrealizovanými protihavarijnými opatreniami zameranými na povrchové odvodnenie svahu v čase výdatných snehových zrážok a následného topenia snehu sa zamedzilo ďalšiemu znižovaniu stability a došlo k spomaleniu pohybu.

Návrh na riešenie:
Dôležitým sanačným prvkom sú navrhované odvodňovacie subhorizontálne vrty situované tak, aby zachytávali všetky horizonty podzemných vôd s výraznými vztlakovými účinkami. V rámci sanácie je potrebné dobudovať monitorovací systém celého zosuvu pre overenie účinnosti realizovaných sanačných prác. Súčasťou sanácie je aj dôsledné povrchové odvedenie prameňov vody a odvodnenie zamokrených miest. V čele aktívnej svahovej deformácie sa odporúča zriadiť odvodňovacie rebrá. Súčasťou sanácie je i návrh na nahradenie existujúcich porušených domových studní vhodnejším systémom tak, aby nedochádzalo k nekontrolovanému priesaku do telesa zosuvu.

Finančné náklady 
•	Projekt sanácie								              105 165 Sk
•	Vybudovanie  monitorovacieho systému				                          132 840 Sk           
•	Monitoring								              121 770 Sk
•	Práce geologickej služby							              166 050 Sk
•	Sanačné práce							                       4 721 355 Sk
•	DPH 10 %                                                                                                             524 718 Sk 
Náklady celkom							                       5 771 898 Sk

Mesto Čadca – miestna časť Bukov
Záujmové územie predstavuje rozsiahly zosuvný komplex, zložený z viacerých prúdových a blokových porúch, rôzneho štádia a aktivity. Počas intenzívnych zrážok v marci 2000 bol aktivizovaný prúdový zosuv v dĺžke 400 m a šírke 80 – 130 m, ktorý bezprostredne ohrozil 7 rodinných domov. Okrem toho došlo k porušeniu hospodárskych objektov, miestnej komunikácie, rozvodov elektrického vedenia a k celkovej devastácii územia vytvorením bezodtokových depresií a početných zamokrenín. Pri znefunkčnení miestnej komunikácie je zosuvom ohrozený prístup i k ďalším rodinným domom vo východnej časti územia. Celé územie aktívneho zosuvu je značne podmáčané, s existenciou prameňov a zamokrenín, nakoľko priamemu odtoku povrchových a zrážkových vôd zabraňuje nevyrovnaný a zvlnený reliéf územia.
Mesto Čadca na zamedzenie zhoršovania zosuvu pôdy preinvestovalo v roku 2000 finančné prostriedky v celkovej výške 152 358 Sk. Tieto finančné prostriedky boli použité na spracovanie inžinierskogeologického posudku v objeme 2 200 Sk a na vybudovanie odvodňovacích rigolov v objeme 150 158 Sk. Z dôvodu zhoršenia finančnej situácie v roku 2002 nie je schopné podieľať sa na spolufinancovaní pri odstaňovaní zosuvov pôdy v meste.

Návrh na riešenie:
	Sanácia pozostáva predovšetkým z hĺbkového odvodnenia svahu pomocou subhorizontálnych vrtov a dôsledného povrchového odvodnenia. Situovanie subhorizontálnych vrtov sa predpokladá cca v piatich miestach v rôznych výškových úrovniach tak, aby bola odvodnená aktívna i potenciálna šmyková plocha. Povrchové odvodnenie bude zabezpečené pomocou odvodňovacích rigolov, drenáže a odvodňovacích štrkových rebier. V rámci protihavarijných opatrení boli čiastočne zrealizované odvodňovacie rigoly, ktoré je možné využiť i pre návrh definitívneho riešenia. V priebehu sanačných prác bude treba vybudovať monitorovací systém, preskúmať i ďalšie časti zosuvu a overiť zmenené hydrogeologické pomery územia.

Finančné náklady
•	Geodetické práce								              243 540 Sk
•	Projekt sanácie								              204 795 Sk
•	Vybudovanie monitorovacieho systému					              177 120 Sk
•	Monitoring								              166 050 Sk
•	Práce geologickej služby							              166 050 Sk
•	Sanačné práce						                                 11 020 185 Sk                                          
•	DPH 10 %								                       1 197 774 Sk
Náklady celkom							                     13 175 514 Sk	
Požadované finančné prostriedky za okres Čadca spolu:                               18 947 412 Sk
Požadované finančné prostriedky za Žilinský kraj :                  21 687 237 Sk

Trenčiansky kraj
Okres Prievidza
Územie handlovskej kotliny sa vyznačuje, vzhľadom na zvláštnosti geologicko-tektonickej stavby, hydrogeologických pomerov a geomorfologického vývoja mimoriadne rozsiahlym výskytom zosuvov a iných typov svahových deformácií. Svahy kotliny sa nachádzajú trvale na hranici nestability a k oživeniu pohybov stačí i minimálny impulz. K aktivovaniu zosuvov dochádza v dôsledku zvýšených a extrémnych atmosferických zrážok, ako aj erozívnou činnosťou povrchových tokov a antropogénnych zásahov do terénu. Svahovými pohybmi je postihnuté územie o rozlohe viac ako 3300 ha. 

Zosuv v meste Handlová
Súčasný zhoršujúci sa stav na zosuvmi ohrozenom území Morovianskeho oblúka si vyžaduje rozsiahlejšiu rekonštrukciu na jestvujúcich sanačných objektoch. 
V danej lokalite boli v poslednom období zaznamenané výrazné poklesy pôdy a obnovujúce sa praskliny na stavebných objektoch. V rámci rekonštrukčných prác na odvodňovacích studniach bola zistená nefunkčnosť vejárovitých vrtov, ktorých úlohou je odvádzanie podzemných vôd tak, aby bola zabezpečená stabilita územia. Ďalej bola zistená nefunkčnosť vertikálnych vrtov, ktorými bola obmedzovaná hladina podzemných vôd a slúžia na monitoring celej oblasti.
	“Zhodnotenie opatrení pri prieskume a stabilizácii zosuvov v Handlovskej kotline“, spracované firmou INCO Banské projekty Bratislava na základe objednávky Ministerstva životného prostredia Slovenskej republiky dokumentujú, že predmetné územie sa nachádza v stave labilnej rovnováhy a pri zvýšených zrážkach hrozí zosunutie pôdy a tým ohrozenie  sídliska, priľahlých 150 rodinných domov a poškodenie železničnej trate Prievidza – Horná Štubňa. 
	Na základe uvedených skutočností bola na tomto ohrozenom území primátorom mesta vyhlásená mimoriadna situácia.
	Celé mesto Handlová je obklopené zosuvnými územiami, ktoré mesto dokáže sanovať len v minimálnom rozsahu, z dôvodu vysokej finančnej náročnosti. Finančné náklady na odstaňovanie tohto nevyhovujúceho stavu ročne predstavujú čiastku niekoľko stotisíc korún, čo výrazne ovplyvňuje rozpočet mesta. Od roku 1986 k dnešnému dňu mesto preinvestovalo z rozpočtu mesta na nevyhnutné opravy a čiastočné sfunkčnenie stabilizačných objektov nachádzajúcich sa na vonkajšom oblúku Morovnianskeho sídliska viac ako 5 mil. Sk.

Návrh na riešenie
1.	Oblasť nad Morovianskym sídliskom
•	zrealizovať 20 ks monitorovacích vrtov o hĺbke 15 m, t.j. 300 bm,
•	zrealizovať 18 ks podzemných vejárovitých vrtov s dĺžkou 150 m/vrt, t.j. 2700 bm.

2.	Oblasť Malá Hôrka
•	zrealizovať 10 ks monitorovacích vrtov o hĺbke 15 m, t.j. 150 bm,
•	zrealizovať 8 ks podzemných vejárovitých vrtov s dĺžkou 150 m/vrt, t.j. 1200bm.

3.	Oblasť Jánošíkova cesta
•	zrealizovať 8 ks inžiniersko-geologických vrtov o hĺbke 12 m, t.j. 96 bm,
•	zrealizovať 3 ks horizontálnych odvodňovacích vrtov s dĺžkou 120 m/vrt, t.j. 360 bm.

Finančné náklady :

A)	Vertikálne vrty
•	38 ks vrtov                                                                                                                  546 bm
•	vŕtanie a paženie                                                                                                   662 914 Sk

Vertikálne vrty celkom                                                                                         662 914 Sk

A)	Horizontálne vrty
      3 ks vrtov                                                                                                                    360 bm
      vŕtanie a paženie                                                                                                   812 430 Sk

Horizontálne vrty celkom                                                                                     812 430 Sk

C) Vejárovité vrty
      26 ks vrtov                                                                                                               3 000 bm
      vŕtanie a paženie                                                                                              14 430 960 Sk

Vejárovité vrty celkom                                                                                    14 430 960 Sk

B)	Meračské práce                                                                                                     277 200 Sk

C)	Stavebný dozor                                                                                                     353 740 Sk

D)	Geologický a autorský dozor                                                                                277 438 Sk

Finančné prostriedky na sanačné práce A+B+C+D+E+F spolu bez DPH     16 814 682 Sk DPH 10%                                                                                                                 1 681 468 Sk

Finančné prostriedky na sanačné práce spolu                                                  18 496 150 Sk
Finančný podiel mesta na sanačných prácach			                          500 000 Sk

Požadované finančné prostriedky na sanačné práce spolu		         17 996 150 Sk	

Zosuv v obci Malá Čausa
	V zmysle uznesenia vlády Slovenskej republiky č. 547 zo dňa 30. júna 1999 boli pre obec Malá Čausa, prostredníctvom Okresného úradu v Prievidzi pridelené finančné prostriedky vo výške 645 000 Sk. Z uvedených finančných prostriedkov sa zrealizovala v roku 1999 len I. etapa prác, ktorá pozostávala z vybudovania odvodňovacieho rigolu s odvodnením povrchových vôd, dvoch horizontálnych vrtov a záchytných rigolov. Celková stabilizácia zosuvového územia uvažuje podľa projektu s priťažením zosuvu a pretrubnením potoka, čím sa stabilita zosuvového územia zvýši na požadovanú hodnotu, čo je predmetom návrhu realizácie II. etapy stavby. V obci Malá Čausa je zosuvom ohrozený jeden rodinný dom.

Požadované finančné prostriedky na II. etapu :
•	Projekt sanácie zosuvu                                                                                          18 180 Sk
•	Prenájom pozemku                                                                                                10 910 Sk
•	Stavebný dozor                                                                                                      43 636 Sk
•	Stavebné práce                                                                                                  3 547 272 Sk

Požadované finančné prostriedky spolu bez DPH                                             3 619 998 Sk
DPH 10%                                                                             		                         361 999 Sk

Požadované finančné prostriedky na II. etapu spolu : 			          3 981 997 Sk

Požadované finančné prostriedky za okres Prievidza spolu:                          22 478 147 Sk

Okres Púchov
Zosuv v obci Kvášov 
Mimoriadne závažná situácia nastáva v katastri obce Kvášov v dôsledku reaktivácie starších zosuvov pôdy. Dochádza k priamemu ohrozeniu cintorína, domu smútku, kde sa najviac prejavili poruchy – pokles základov, praskliny do 4 cm v obvodovom plášti a odtrhnutie podlahy od obvodového muriva. Zosuvom je ohrozená aj štátna cesta 3. triedy a plynovod.
	Obecný úrad v Kvášove objednal posúdenie predpokladaných nákladov na sanáciu zosuvného územia u renomovanej firmy OLMIPROJEKT Žilina.
Návrh na riešenie
Finančné náklady
•	Vybudovanie odvodňovacích rebier s vertikálnymi drénmi                            12 012 000 Sk
•	Prečistenie jestvujúcich horizontálnych vrtov                                                     192 764  Sk
•	Odvedenie vody do koryta                                                                                    319 090 Sk
•	Vybudovanie nových horizontálnych vrtov                                                          938 181 Sk
•	Záchyty vody pre zásobovanie obyvateľstva - 12 studní                                      178 363 Sk
•	Doplnkový geologický prieskum                                                                          452 727 Sk
•	Projektové práce a autorský dozor                                                                        410 910 Sk
•	Meračské práce                                                                                                     350 000 Sk
Požadované finančné prostriedky spolu bez DPH                                            14 854 035 Sk
DPH 10%                                                                                                                 1 485 403 Sk

Požadované finančné prostriedky za okres Púchov spolu:                              16 339 438 Sk
Požadované finančné prostriedky za Trenčiansky kraj :           38 317 585 Sk

Prešovský kraj
Okres Vranov nad Topľou
Zosuv v meste Vranov nad Topľou
	Zosuvné územie je súčasťou katastra obce Vranov nad Topľou, kde tvorí jeho juhovýchodný okraj. Jedná sa o zástavbu rodinných domov situovaných v lokalite Kliny. Zosuv doposiaľ zasiahol 5 rodinných domov, avšak vzhľadom na progresívny charakter svahovej deformácie možno očakávať poškodenie ďalších objektov v areáli zosuvu. Vzhľadom na to, že zosuv sa aktivoval prvýkrát koncom februára 2001, ide o veľmi živú štruktúru, ktorá vyžaduje urýchlený zásah.
	Hydrogeologické pomery záujmového územia sú úzko späté s geologickou stavbou územia. Okolie Vranova nad Topľou má pomerne komplikovaný geologický a tektonický vývoj.  Aj keď postihnutá oblasť Kliny nebola pri výstavbe rodinných domov z inžinierskogeologického hľadiska považovaná za rizikovú, vznik tohoto zosuvu ovplyvnilo viacero faktorov. Za najvýznamnejší faktor je možné považovať antropogénnu a eróznu činnosť. V prvom prípade sa jedná o vplyv ľudského činiteľa na okolité prostredie, kde výstavbou rodinných domov a poľnohospodárskym využívaním došlo k narušeniu stability svahu. Druhý faktor – erózna činnosť je podmienená geologickou stavbou, kde dlhodobý vývoj horninového prostredia smeruje k vytvoreniu rovnovážneho stavu, ktorý zodpovedá vlastnostiam horninového komplexu a hydrogeologickým pomerom.

Návrh na riešenie
	Realizácia sanačných opatrení sa navrhuje v dvoch etapách. V prvej etape je potrebné detailne zistiť tvar, hĺbku a priebeh šmykovej plochy zosuvného telesa. Takisto je potrebné zistiť cirkuláciu podzemných vôd v zosuvnom telese. Pre túto etapu je nutné realizovať :
•	Záťažovú lavicu v čele zosuvu,
•	podrobný inžiniersko-geologický prieskum na lokalite a technické práce pozostávajúce z odvŕtania vertikálnych vrtov a geotechnických skúšok. Navrhuje sa realizovať štyri vertikálne, plne jadrované vrty s hĺbkou do 20 m. Lokalizácia vrtov sa upresní priamo na mieste. Výsledkom tejto etapy je detailná charakteristika zosuvu a jeho šmykovej plochy,
•	zostavenie výškopisnej a polohopisnej mapy.
V druhej etape je nutné podľa výsledkov prvej etapy navrhnúť priame sanačné opatrenia. Na základe terénnych obhliadok môžeme predpokladať, že pôjde o nasledujúce práce :
•	Odvodňovacie ryhy – dĺžka 200 m,
•	subhorizontálne vrty (prieskumno-sanačné) – 4, hĺbka 15 m,
•	inštalácia pozorovacích bodov,
•	monitoring (režimové meranie hladiny vody vo vrtoch a výdatnosti odvodňovacích vrtov).

Finančné náklady na I. a II. etapu
•	Vertikálne, hydrogeologické vrty                                                                         260 000 Sk
•	Subhorizontálne, prieskumno-sanačné vrty                                                          300 000 Sk
•	Odvodňovacie ryhy                                                                                               250 000 Sk
•	Záťažová lavica                                                                                                     485 000 Sk
•	Vzorkovacie práce (odber vzoriek zemín a vody)                                                    5 000 Sk
•	Laboratórne práce (mechanika zemín)                                                                     8 000 Sk
•	Meračské práce (polohopisné a výškopisné zameranie vrtov)                               30 000 Sk
•	Svahová stabilitná analýza                                                                                      75 000 Sk
•	Režimové meranie hladiny vody vo vrtoch                                                            50 000 Sk
•	Inžiniersko-geologické práce (vyhodnotenie vrtov, dokumentácia)                     115 000 Sk
•	DPH 10%                                                                                                              157 800 Sk
Finančné prostriedky spolu                                                                                  1 735 800 Sk
Finančný podiel mesta na sanačných prácach				              322 000 Sk                          
Požadované finančné prostriedky za okres Vranov nad Topľou                      1 413 800 Sk

Okres Stropkov
Zosuv pôdy v obci Gribov
	Následkom povodní v mesiaci júl 2001 na území okresu Stropkov došlo v obci Gribov k masívnemu zosuvu nad rodinným domom. Šírka zosuvu na hrane svahu nad upravenou záhradou za domom je cca 25 m. Čelo zosunutej masy zeminy sa zastavilo na hospodárskej prístavbe rodinného domu. Hrúbka akumulácie je 1,5 až 2 m, povrch je narušený trhlinami, miestami sa vytvorili bezodtokové depresie, zemina je nepravidelne rozmočená s tendenciou roztekania.
	Operatívne ešte v mesiaci júl bola predložená na Ministerstvo životného prostredia Slovenskej republiky, sekcii geológie a prírodných zdrojov požiadavka na zabezpečenie výkonu odborného geologického posudku pre postihnuté územie. Posudok bol spracovaný firmou Geokonzult a.s. Košice, ktorú touto činnosťou poverilo Ministerstvo životného prostredia Slovenskej republiky. Na základe doporučenia firmy Geokonzult, a.s. Košice boli obyvateľmi obce a PD Bukovce realizované tieto záchranné, lokalizačné a likvidačné práce s cieľom čiastočnej lokalizácie zosuvu :
•	Odvodnenie – ručne kopanými rigolmi bola zachytená voda vytekajúca zo svahu a odvedená do miestneho potoka,
•	v akumulačnej časti zosuvu boli utesnené trhliny proti vnikaniu ďalšej vody a pomocou plytkých rýh bola voda odvedená z bezodtokových depresií,
•	utesnenie trhlín na lúke nad odlučnou hranou zosuvu,
•	odstránenie vyvrátených stromov z telesa zosuvu
•	provizórne upravenie lesnej cesty nad zosuvom tak, aby sa zabránilo opakovaniu sústredeného preliatia sa stekajúcich zrážkových vôd nad svahom.

Návrh na riešenie
Na doriešenie mimoriadneho stavu firma Geokonzult, a.s. Košice na podnet Ministerstva životného prostredia Slovenskej republiky spracovala k predmetnému zosuvu záverečnú správu s odborným posudkom. Vzhľadom na nestabilitu zosuvu s cieľom zabránenia vzniku ďalších škôd na majetku a zdraví osôb firma doporučuje realizovať nasledovné opatrenia : 
•	Upraviť povrch územia, aby bol zaistený odtok vody zo svahu do potoka,
•	utesniť všetky trhliny na svahu,
•	na lesnej ceste nad zosuvom pôdy vybudovať priečne drenážne žľaby,
•	odstrániť zosunutú zeminu opierajúcu sa o prístavbu rodinného domu a čelo zaistiť vybudovaním oporného múru,
•	vybudovať drenážne ryhy, s cieľom lepšie zachytiť prameň vody na svahu a odviesť ho do potoka.

Finančné náklady
Realizované záchranné, lokalizačné a likvidačné práce                                               27 200 Sk
Projektová dokumentácia sanačných prác                                                                    50 000 Sk
Sanačné práce vrátane  10% DPH                                                                              380 000 Sk
Požadované finančné prostriedky spolu                                                                 457 200 Sk
Požadované finančné prostriedky za okres Stropkov                                           457 200 Sk

Požadované finančné prostriedky za Prešovský kraj :                 1 871 000 Sk 

Košický kraj
Okres Košice IV.
Zosuvy v mestských častiach mesta Košice – Vyšné Opátske a Krásna nad Hornádom
	Rozsiahle svahové deformácie – zosuvy v Košickej kotline trvale ohrozujú majetok ako aj ľudské zdravie a životy. Ich výskyt je viazaný hlavne na ľavostranné svahy rieky Hornád. Zosuvné pohyby sú najaktívnejšie v oblasti mestských častí mesta Košice – Vyšné Opátske a Krásna nad Hornádom, patriacich do okresu Košice IV. Problematika rozvoja svahových deformácií v tejto oblasti bola riešená v rokoch 1983-1998 na úrovni orientačného inžinierskogeologického prieskumu pre potreby posúdenia ich vplyvu na urbanistické využitie územia.
	V marci 1999 došlo k rozsiahlej aktivizácii zosuvov v južnej časti Vyšného Opátskeho a severnej časti Krásnej nad Hornádom, následkom čoho boli vážne poškodené a deštruované stavebné objekty – rodinné domy, záhradné chaty, cesty a elektrické vedenie a totálne devastované územie.
	V rámci riešenia mimoriadnej situácie boli vykonané nevyhnutné záchranné, lokalizačné a likvidačné práce v hodnote 264 604 Sk, ktorých úhrada bola riešená uznesením vlády Slovenskej republiky č. 221 zo dňa 7. marca  2001. Vzhľadom na havarijnú situáciu zabezpečil Okresný úrad Košice IV. u fy Geokonzult, a.s. Košice vypracovanie predbežného návrhu rozsahu inžinierskogeologického prieskumu a sanačných prác. Náklady na prieskumné projektové a sanačné práce na zosuvom postihnutom území, navrhované v I. a II. etape sú považované za postačujúce pre odstránenie havarijného stavu a zastavenie rozširovania sa zosuvu do susedného osídleného územia.
	Na najnevyhnutnejšie práce na zamedzenie zhoršovania zosuvu mesto Košice preinvestovalo sumu 1 134 576 Sk, Mestská časť Krásna nad Hornádom 512 364 Sk, Mestská časť Vyšné Opátske 40 000 Sk a Správa mestskej zelene v rokoch 1996 – máj 2002 preinvestovala na rekonštrukciu horizontálnych vrtov k zabráneniu ďalších zosuvov finančné prostriedky v objeme 14 028 536 Sk.
	Účasť mesta na financovaní nákladov v súvislosti so zosuvom pôdy v Košiciach bude riešená v mestskom zastupiteľstve.
Návrh na riešenie
Na základe získaných poznatkov zo štúdia geologických, hydrogeologických, morfologických pomerov na postihnutom území  a analýzy podmienok a faktorov, spôsobujúcich vznik a rozvoj zosuvných pohybov, je prvoradé zamerať sa na odvodnenie územia, ktoré obmedzí nepriaznivý vplyv podzemnej vody na stabilitu územia.
	Na riešenie mimoriadnej situácie sa navrhuje etapovitosť prác. V prvej etape je potrebné vykonať inžinierskogeologický prieskum, za účelom overenia účinnosti subhorizontálnych odvodňovacích vrtov aj z hľadiska zmeny stabilitných pomerov.
Finančné náklady na I. etapu
•	Prieskumné práce                                                                                                  300 000 Sk
•	Vrty zvislé, hydrogeologické (pozorovacie)                                                         853 100 Sk
•	Vrty subhorizontálne (prieskumné, odvodňovacie)                                           2 047 420 Sk
Odvedenie vody z I. úrovne odvodňovacích vrtov                                                 25 000 Sk
•	Vzorkovacie práce                                                                                                  22 760 Sk
•	Laboratórne práce                                                                                                 120 570 Sk

•	Meračské práce                                                                                                       40 000 Sk
Svahová stabilitná analýza                                                                                      40 230 Sk
Režimové meranie hladiny vody vo vrtoch                                                            82 600 Sk
Údaje o zrážkach (SHMÚ)                                                                                     10 000 Sk
•	Geologické práce spolu                                                                                         361 110 Sk
Spolu                                                                                                                 3 902 790 Sk
DPH 10 %                                                                                                             390 279 Sk
Požadované finančné prostriedky na I. etapu spolu                                     4 293 069 Sk

	V II. etape u priamo ohrozených objektov je potrebné realizovať aj technické sanačné opatrenia a to zabezpečenie svahov odrezov úpravou ich sklonov, resp. vybudovaním zárubných múrov a drenážno-stabilizačných prísypov v kombinácii s hĺbkovým odvodnením.
Finančné náklady na II. etapu
•	Prieskumné práce
Úprava prístupovej cesty                                                                                      250 000 Sk
Zvislé vrty, hydrogeologické, pozorovacie                                                          280 620 Sk
•	Vrty subhorizontálne (prieskumno-sanačné)                                                     3 660 000 Sk
•	Vzorkovacie práce                                                                                                    3 360 Sk
•	Laboratórne práce                                                                                                   46 560 Sk
•	Meračské práce                                                                                                       32 000 Sk
•	Svahová stabilitná analýza                                                                                      40 230 Sk
•	Režimové meranie hladiny vody vo vrtoch a výdatnosti odvodňovacích
vrtov                                                                                                                       88 200 Sk
•	Údaje o zrážkach (SHMÚ)                                                                                     10 000 Sk
•	Geologické práce                                                                                                  343 200 Sk
•	Projektová dokumentácia sanačných stavebných prvkov                                    130 000 Sk
•	Vybudovanie sanačných stavebných prvkov                                                     3 550 000 Sk
Spolu                                                                                                                 8 434 170 Sk
DPH 10 %                                                                                                             843 417 Sk
Požadované finančné prostriedky na II. etapu                                                   9 277 587 Sk
Požadované finančné prostriedky spolu na I. a II. etapu                                13 570 656 Sk

Požadované finančné prostriedky za okres Košice IV.                                    13 570 656 Sk
Požadované finančné prostriedky za Košický kraj :                  13 570 656 Sk

Rekapitulácia
Žilinský kraj                                                                                                         21 687 237 Sk                             
Trenčiansky kraj                                                                                                  38 317 585 Sk
Prešovský kraj                                                                                                        1 871 000 Sk 
Košický kraj                                                                                                         13 570 656 Sk 
Slovenská republika spolu                                                             75 446 478 Sk 

	Požiadavka  na riešenie úhrady výdavkov v súvislosti s mimoriadnymi udalosťami, ktoré vznikli následkom zosuvov pôdy na území Slovenskej republiky z rezervy vlády Slovenskej republiky vychádza zo skutočnosti, že havarijné stavy v jednotlivých lokalitách vznikli v dôsledku prírodných vplyvov a nie je v možnostiach krajských úradov, okresných úradov a ani príslušných orgánov samosprávy finančne pokryť tieto nevyhnutné sanačné práce.